Document ID: 31983D0298

*****
ΑΠΟΦΑΣΗ ΤΟΥ ΣΥΜΒΟΥΛΙΟΥ
της 16ης Μαΐου 1983
για τη χορήγηση κοινοτικού δανείου στη Γαλλική Δημοκρατία
(83/298/ΕΟΚ)
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 682/81 του Συμβουλίου της 16ης Μαρτίου 1981 περί αναμορφώσεως του μηχανισμού χορηγήσεως κοινοτικών δανείων προοριζομένων για τη στήριξη των ισοζυγίων πληρωμών των Κρατών μελών (1), και ιδίως το άρθρο 2,
την πρόταση της Επιτροπής, που για το σκοπό αυτό συμβουλεύτηκε τη Νομισματική Επιτροπή,
Εκτιμώντας:
ότι οι γαλλικές αρχές αποφάσισαν να θέσουν σε εφαρμογή πρόγραμμα οικονομικής πολιτικής για τη μείωση του πληθωρισμού, την αποκατάσταση κάποιας παραδεκτής ισορροπίας στο ισοζύγιο πληρωμών και την εξασφάλιση καλύτερης σύγκλισης των οικονομιών στην Κοινότητα, σεβόμενες τις υποχρεώσεις που απορρέουν από τη συνθήκη, και ότι παρουσίασαν το πρόγραμμα αυτό για να υποστηρίξουν την αίτησή τους·
ότι το πρόγραμμα αυτό περιλαμβάνει ιδιαίτερα τα ακόλουθα μέτρα:
1. Μείωση των δημοσίων ελλειμμάτων, κυρίως με περιορισμό του δημοσιονομικού ελλείμματος στο 3 % του ακαθάριστου εγχωρίου προϊόντος το 1983 και 1984, με την αποκατάσταση και τη διατήρηση της ισορροπίας της κοινωνικής ασφάλισης και των επιδομάτων ανεργίας το 1983 και 1984, και με τη μείωση των ελλειμμάτων των μεγάλων εθνικών επιχειρήσεων.
2. Ο στόχος για την αύξηση της προσφοράς χρήματος για το 1983, που μειώθηκε από 10 σε 9 %, θα έχει ως συνέπεια μια καθαρή μείωση της επέκτασης των εγχωρίων πιστώσεων.
3. Θα ενθαρρυνθεί η ανάπτυξη της αποταμίευσης.
4. Θα συνεχιστεί η προσπάθεια αποδέσμευσης εισοδημάτων και κόστους από τον τιμάριθμο στο σύνολο της οικονομίας·
ότι, ανεξάρτητα από το αν συμβιβάζονται με τις κοινοτικές διατάξεις, οι περιορισμοί όσον αφορά τη χορήγηση τουριστικού συναλλάγματος που αποφασίστηκαν στις 28 Μαρτίου 1983 θα αρθούν το αργότερο στις 31 Δεκεμβρίου 1983, σύμφωνα με το πρόγραμμα που παρουσίασαν οι γαλλικές αρχές·
ότι η εφαρμογή του προγράμματος αυτού συνοδεύεται από μακροπρόθεσμα μέτρα για την ενίσχυση της ανταγωνιστικότητας των επιχειρήσεων και τη δημιουργία ευνοϊκών συνθηκών για την ανάκαμψη των επενδύσεων στους τομείς που είναι ανοικτοί στο διεθνή ανταγωνισμό·
ότι η χορήγηση δανείου από την Κοινότητα θα διευκολύνει την προσαρμογή της γαλλικής οικονομίας·
ότι η ένταση των προσπαθειών για σύγκλιση στην Κοινότητα θα συμβάλει στην ενίσχυση της συνοχής και της σταθερότητας του ευρωπαϊκού νομισματικού συστήματος,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η Κοινότητα χορηγεί στη Γαλλική Δημοκρατία, στα πλαίσια του κανονισμού (ΕΟΚ) αριθ. 682/81, δάνειο ύψους 4 δισεκατομμυρίων ECU η δάνειο ισόποσο σε άλλο νόμισμα.
Άρθρο 2
Το δάνειο χορηγείται σε μία δόση. Τίθεται στη διάθεση της Γαλλικής Δημοκρατίας μόλις ολοκληρωθούν οι πράξεις δανειοδότησης.
Άρθρο 3
Το δάνειο χορηγείται βάσει της απόφασης που έλαβε το δικαιούχο Κράτος μέλος να θέσει σε εφαρμογή, σύμφωνα με το πρόγραμμα οικονομικής ανάκαμψης που παρουσίασε, μέτρα οικονομικής και νομισματικής πολιτικής που εκτίθενται στην αιτιολογία της παρούσας απόφασης.
Άρθρο 4
Η απόφαση αυτή απευθύνεται στη Γαλλική Δημοκρατία.
Έγινε στις Βρυξέλλες, στις 16 Μαΐου 1983.

Labels: 2
4
19
18
15